அப்படிப்பட்ட இத்திருவாசகத்தை இயற்றிய மணிவாசகர் பாண்டிய நாட்டில் திருவாதவூரில் பிராம்மண குலத்தில் சம்புபாதாசிரியருக்கும், சிவஞானவதியாருக்கும் மகனாப்பிறந்தார். பெற்றோர் அவருக்கு 'திருவாதவூரர்' எனும் திருநாமம் சூட்டி வளர்த்தனர். சிறுவயதிலேயே பலகலைகள் கல்வி யாவும் கற்றுத்தேர்ந்தவராக விளங்கினார். அவர் வல்லவராக விளங்கியதால் மதுரையை ஆண்ட அரிமர்த்தன பாண்டிய மன்னன தனது அமைச்சராக வாதவூரரை நியமித்து 'தென்னவன் பிரம்மராயன்' எனும் பட்டத்தையும் அவருக்கு வழங்கி கெளரவித்தான். பின்னர் தனது படைக்கலங்களைப் பெருக்க எண்ணி குதிரைகள் வாங்க பெரும் பொருள் கொடுத்து மன்னன் அனுப்பிவைத்தான்.